ಸಂವೇದನಾಶೀಲ ಸಮಾಜ ವೀರಶೈವ ದಾವಣಗೆರೆ: ಪ್ರಾಚೀನ ಇತಿಹಾಸ ಪರಂಪರೆಯನ್ನು ಹೊಂದಿದ ವೀರಶೈವ ಧರ್ಮ ಜ್ಞಾನ ಕ್ರಿಯಾತ್ಮಕದೊಂದಿಗೆ ಸಾಮಾಜಿಕ ಸಂವೇದನಾಶೀಲ ಆದರ್ಶವನ್ನು ಮೈಗೂಡಿಸಿಕೊಂಡಿದೆ ಎಂದು ಬಾಳೆಹೊನ್ನೂರು ರಂಭಾಪುರಿ ವೀರಸೋಮೇಶ್ವರ ಶಿವಾಚಾರ್ಯ ಸ್ವಾಮೀಜಿ ಅಭಿಪ್ರಾಯಪಟ್ಟರು. ನಗರದ ತ್ರಿಶೂಲ್ ಕಲಾಭವನದಲ್ಲಿ ಶನಿವಾರ ಜರುಗಿದ ವೀರಶೈವ ಪರಂಪರೆ ಪುನರುತ್ಥಾನ ಧರ್ಮ ಸಮಾರಂಭದ ಸಾನ್ನಿಧ್ಯ ವಹಿಸಿ ಮಾತನಾಡಿದರು. ಪರುಷ ಮಣಿಯಿಂದ ಕಬ್ಬಿಣ ಬಂಗಾರವಾಗುವಂತೆ ಗುರುವಿನ ಸಂಸ್ಕಾರ ಮತ್ತು ಶಿವಧೀಕ್ಷೆ ಪಡೆದು ಬಾಳಿದರೆ ಹುಟ್ಟುಸಾವುಗಳ ಬಂಧನದಿಂದ ಮುಕ್ತನಾಗಲು ಸಾಧ್ಯ ಎಂಬುದನ್ನು ವೀರಶೈವ ಧರ್ಮ ಸಿದ್ಧಾಂತ ಹೇಳುತ್ತದೆ. ಶಿವನನ್ನು ಪೂಜಿಸಿದರೆ ಸಕಲ ದೇವಾನುದೇವತೆಗಳನ್ನು ಪೂಜಿಸಿದಂತೆ. ಷಟ್ಸ್ಥಲ ಸಿದ್ಧಿ ಬಯಸುವವರಿಗೆಲ್ಲ ಗುರುವೇ ಮೂಲ ಕಾರಣಿಕನಾಗಿದ್ದಾನೆ ಎಂದು ವಿಶ್ಲೇಷಿಸಿದರು. ಸಾನ್ನಿಧ್ಯ ವಹಿಸಿದ ಶ್ರೀಹಿಮವತ್ಕೇದಾರ ಭೀಮಾಶಂಕರ ಶಿವಾಚಾರ್ಯ ಸ್ವಾಮೀಜಿ, ಮನುಷ್ಯ ಜೀವನದಲ್ಲಿ ಪ್ರಾಮಾಣಿಕ ಪ್ರಯತ್ನ ಮಾಡಿದರೆ ಬಾಳು ಉಜ್ವಲಗೊಳ್ಳುವುದು. ಯಾವುದರಲ್ಲಿ ಈ ಜಗತ್ತು ಹುಟ್ಟಿ ಮತ್ತೆ ಯಾವುದರಲ್ಲಿ ಬೆರೆಯುವುದೋ ಅದುವೇ ಪ್ರರಬ್ರಹ್ಮ ಎಂದು ಹೇಳಿದರು. ಇಷ್ಟಲಿಂಗ ರೂಪದಿಂದ ಅರ್ಚಿಸಿ ಆರಾಧಿಸಿ ಸಕಲ ಇಷ್ಟಾರ್ಥ ಸಿದ್ಧಿಗಳನ್ನು ಪಡೆದಿದ್ದಾರೆ. ಶಿವನ ಸಾಕಾರ ರೂಪ ಗುರುವೆಂದು ಶಾಸ್ತ್ರ ಸಿದ್ಧಾಂತಗಳು ಸಾರುತ್ತವೆ. ಶಿವ ಮತ್ತು ಗುರುವಿನಲ್ಲಿ ಯಾವುದೇ ಭೇದ ಕಾಣುವಂತಿಲ್ಲ. ಮನುಷ್ಯ ಇಷ್ಟಲಿಂಗಾರ್ಚನೆಯ ಮೂಲಕ ಜೀವನ್ಮುಕ್ತಿ ಹೊಂದುವುದೇ ವೀರಶೈವ ಧರ್ಮದ ಮೂಲ ಗುರಿ ಎಂದರು. ಕಾರ್ಯಕ್ರಮ ಉದ್ಘಾಟಿಸಿದ ರಾಜ್ಯಸಭಾ ಸದಸ್ಯ ಜಗ್ಗೇಶ , ವೀರಶೈವ ಧರ್ಮದ ಧಾರ್ಮಿಕ ಮತ್ತು ಸಾಮಾಜಿಕ ಚಿಂತನಗಳು ಸಕಲ ಸಮುದಾಯದವರಿಗೆ ಬೆಳಕು ತೋರಿವೆ. ಒಂದು ಮರದಲ್ಲಿ ಹೂವಾಗಿ, ಅದು ಹೀಚು, ಕಾಯಿಯಾಗಿ, ಬಲಿತ ಕಾಯಿಯಾಗಿ, ಹಣ್ಣಾಗಿ ಕೊನೆಗೆ ಉದುರಿ ಹೋಗುವಂತೆ ಮನುಷ್ಯನ ಜೀವನ ಕೂಡ ಇರುತ್ತದೆ. ಬಾಹ್ಯ ಮಾಯೆಗಳನ್ನು ಬಿಟ್ಟು ಅಂತರಂಗದ ಅರಮನೆಯಲ್ಲಿ ವಿಹರಿಸಬೇಕು. ಅದಕ್ಕೆ ಗುರುಕಾರುಣ್ಯ ಇರಬೇಕು. ಆಗ ಜೀವನ ಸಾರ್ಥಕ ಎಂದು ತಿಳಿಸಿದರು. ಕಣ್ವಕುಪ್ಪಿ ಗವಿಮಠದ ನಾಲ್ವಡಿ ಶಾಂತಲಿಂಗ ಶಿವಾಚಾರ್ಯ ಸ್ವಾಮೀಜಿ, ಚನ್ನಗಿರಿ ಹಿರೇಮಠದ ಕೇದಾರ ಶಿವಶಾಂತವೀರ ಶಿವಾಚಾರ್ಯ ಸ್ವಾಮೀಜಿ, ಹಾರನಹಳ್ಳಿ ಮಠದ ಶಿವಯೋಗಿ ಶಿವಾಚಾರ್ಯ ಸ್ವಾಮೀಜಿ, ಶಾಸಕ ಎಸ್.ಎ. ರವೀಂದ್ರನಾಥ್, ಮಾಜಿ ಶಾಸಕ ಬಿ.ಪಿ. ಹರೀಶ್ ಇದ್ದರು. ರೇಣುಕಾಚಾರ್ಯ ಗುರುಕುಲ ಸಾಧಕರಿಂದ ವೇದಘೋಷ, ಗುರು ಸೇವಾ ಬಳಗದಿಂದ ದೇವತಾ ಪ್ರಾರ್ಥನೆ ಜರುಗಿತು. ಅಜ್ಜಂಪುರ ಶೆಟ್ರು ಮೃತ್ಯುಂಜಯ ಸ್ವಾಗತಿಸಿದರು. ಶಿವಯೋಗಿ ಕಂಬಾಳಿಮಠ ನಿರೂಪಿಸಿದರು. ಸಮಾರಂಭಕ್ಕೂ ಮುನ್ನ ಧರ್ಮ ಕಂಕಣ ಧಾರಣೆ, ಧ್ವಜ ಸಂಕಲ್ಪ, ಧರ್ಮ ಧ್ವಜಾರೋಹಣ ಜರುಗಿದವು.